**Рецензија књиге Мирјане Бојанић Ћирковић**

**''Лик Богородице у делу Љиљане Хабјановић Ђуровић''**

Хришћанске теме имају непрекинути континуитет у вишевековном трајању српске књижевности упркос антисакралној идеолошкој доминацији у друштву друге половине двадесетог века. Непрекинута нит карактеристика је и литературе у којој се налазе теотоколошки мотиви. Писање о Пресветој Богородици био је један од највећих стваралачких изазова, поготову када је реч о поезији. Српски песници, од Димитрија Кантакузина преко Гаврила Стфеановића Венцловића и Лазе Костића па све до Ивана В. Лалића и Матие Бећковића, исписивали су својеврсне химне оној коју је прославио сам Господ на небесима. Ти неформални српски акатисти придружили су се оном сјајном сазвежђу светске поезије, где почасно место свакако припада Светом Роману Слаткопојцу и Светом Јовану Дамаскину.

Српска проза нема ту врсту континуитета, вероватно што је у име Пресвете Богородице увек тражило од стваралаца химнично слављење, више атрибуте него описе, више узнесеност него наративност. Било је потребно очигледно да се испуни време, а то се десило тек на почетку овог века, па да се појави прозаиста, који ће уздићи Богородицу тамо где су јој већ песници нашли место. И не свакако случајно ту мисију је наша књижевност ''поверила'' списатељици – Љиљани Хабјановић Ђуровић. У неколико романа она се бави Богородичиним ликом: *Пауново перо*, *Вода из камена*, *Сјај у оку звезде*, *А онда је дошла Добра Вила* и, посебно, *Свих жалосних радост*.

Књижевна критика ненавикнута на свештене и идентитетске теме и неспремна да прихвати прозу чија је поетика у дослуху са поетиком средњовековне књижевности, само се повремено оглашавала поводом ових романа што је било у великој диспропорција са рецепцијом дела (код нас и у свету) и бројним наградама које је ауторка добијала. У владајућем стереотипу није било места за иновативну литературу и њено неконвенционално тумачење. Проблем је настао у поимању карактера надахнућа, али и у схватању да ли је могуће надахнућем истог порекла тумачити књижевни текст. Изван клишеа појавли су се, ипак, и текстови који представљају адекватан одговор на изазове оваквих дела. Међутим, тек са књигом која је пред нама добијамо прво целовито сагледање дела Љиљане Хабјановић Ђуровић и то у најзначајнијем, тематско-мотивском, кључу.

Мирјана Бојанић Ћирковић са проницљивошћу теоретичара књижевности и са енергијом надахнутог тумача осветљава књижевни опус Љиљане Хабјановић Ђуровић у теотоколошком контексту показујући да је потпуно могућ спој савремене методологије и благодатног уплива у тумачењу књижевног текста. И не само да је могућ – већ, ако се посрећи истраживачу, даје неочекиване и за савремену теорију књижевности неуобичајене резултате. Поред анализа и оцена, које произилазе из односа према заједничким, формалним одликама савремене српске прозе, ауторка ове књиге морала је, у духу теопоетике стваралаштва, да се позабави и са оним естетичким и духовним феноменима, који су заједничку и за средњовековну књижевност и за анализиране романе. То су пре свега проблеми жанра (житије, молитва, акатист, плач), однос према уметности (иконографски и књижевни типови Пресвете Богородице), позиција верујућег аутора и присуство Бога у стваралачком процесу, реално (и) метафизичко у феномену чуда (Љ. Хабјановић Ђуровић је на трагу онога што је својевремено створио Аапиос Ландос) итд. При томе тумач не повлађује аутору већ следи ону нит инспирације, која је заједничка и ономе који пише и ономе ко тумачи написано. У том пожељном и срећном споју укидају се сви неспоразуми, нестају сви шумови, руше се препреке, ишчезавају све магле, а онда дело обасјава светлост тумачења тако блиска оној светлости која се већ тамо настанила. Или је реч можда и истој дарованој светлости?

Можемо закључити да ова књига укида један велики парадокс, који се огледао у томе да је дело најчитанијег српског романописца с почетка двадесетог века остало без адекватног осветљавања и монографије. Књига Мирјане Бојанић Ћирковић је прва монографија о том делу односно о једном од најзначајнијих аспеката тог дела. Верујемо да ће она бити подстицај и другим истраживачима да романе Љиљане Хабјановић Ђуровић сагледавају целовито и у складу са њиховим значајем.

Проф. др Драгиша Бојовић