Већу Департмана за англистику

Наставно-научном већу Филозофског факултета

др Михаило Антовић

редовни професор

**Предмет:** извештај са студијског боравка на Универзитету у Брну

Поштовани,

Одлуком Наставно-научног већа Филозофског факултета у Нишу одобрено ми је одсуство у периоду од 30.9. до 5.10.2019. године ради студијског боравка и држања серије предавања по позиву на Катедри за англистику и американистику Масариковог универзитета у Брну, Чешка Република.

У питању је био једнонедељни боравак по позиву током кога сам одржао комплетан интензивни курс из области когнитивне лингвистике под називом *Језик, ум и људска природа: увод у изучавање лингвистике у оквиру когнитивних наука*. Током пет узастопних дана, укупно сам одржао 20 часова, организованих у виду јутарњих предавања и поподневних вежби. Било је присутно двадесет двоје полазника, махом студената основних или мастер студија англистике поменутог универзитета, који су након завршетка програма изразили задовољство часовима које су похађали.

Осим конкретних активности на држању наставе, одржао сам више састанака са колегама из Брна у вези са наставком истраживачке и наставне сарадње између наших институција. Доц. др Јана Пелцлова као и управница Катедре, проф. др Јана Хамониколасова, указале су да су отворене за даљу сарадњу преко различитих пројектних линија (Еразмус, фондови Вишеградске групе). Проф. Хамониколасова такође ме је позвала да у будућности менторишем неке од мастер радова на њиховој Катедри из области когнитивне лингвистике. Коначно, имао сам радни састанак и са проф. др Јаном Команецом, који је раније ове године био пленарни говорник на нашој конференцији *Језик, књижевност, контекст.*

Боравак у Брну представљао је значајно стручно искуство. Надам се да ће оно тек почети да доноси плодове у будућности, како за мене лично, тако и за нашу институцију. Тим поводом, изражавам захвалност Наставно-научном већу Филозофског факултета на одобреном одсуству.

У Нишу, С поштовањем,

16.10.2019.

проф. др Михаило Антовић