На основу члана 65. 99. 103. Закона о високом образовању (Службени гласник Републике Србије број 88/17, 27/18, 73/18, 54/19) члана 180. Статута Факултета, Наставно-научно веће Филозофског факултета Универзитета у Нишу, на седници одржаној дана 30.10.2019. године, донело је

П Р А В И Л Н И К

о рангирању студената за упис на основне академске и докторске академске

студије у статусу студената чије се студије финансирају из буџета Републике Србије

Члан 1.

Правилником о рангирању студената за упис на основне академске и докторске академске студије у статусу студената чије се студије финансирају из буџета Републике Србије (у даљем тексту Правилник), уређује се начин рангирања студената за упис у другу, трећу и четврту годину основних академских студија и другу и трећу годину докторских академских студија на Филозофском факултету универзитета у Нишу, у наредну школску годину, у статусу студената чије се студије финансирају из буџета Републике Србије.

Члан 2.

Студент који у текућој школској години оствари најмање 48 ЕСПБ бодова, има право да се у наредној школској години финансира из буџета, ако се рангира у оквиру укупног броја студената чије се студије финансирају из буџета Републике Србије.

Члан 3.

Рангирање студената из члана 2. овог Правилника обухвата студенте уписане исте школске године на одређени студијски програм.

Члан 4.

Рангирање се врши полазећи од броја остварених ЕСПБ бодова, укупних година студирања и постигнутог успеха у савлађивању студијског програма.

Члан 5.

Студент који не оствари право из члана 2. овог Правилника, у наредној школској години ће сам финансирати своје студије.

Члан 6.

Број студената за упис у наредну годину студија може се повећати за највише 20% у односу на претходну годину, полазећи од одлуке Владе Републике Србије за упис студената који се финансирају из буџета у прву годину студијског програма.

У оквиру ове увећане квоте за упис студената у наредну годину студија рангирају се студенти свих студијских програма докторских академских студија који већ нису рангирани у оквиру својих студијских програма.

Члан 7.

Правилник ступа на снагу даном доношења.

Ступањем на снагу овог Правилника престаје да важи Правилник број 311/1-2-01 од 11. октобра 2017. године.

НАСТАВНО-НАУЧНО ВЕЋЕ ФИЛОЗОФСКОГ ФАКУЛТЕТА

Број:

У Нишу, 30. октобра 2019. године

ПРЕДСЕДНИК ВЕЋА

Проф. др Наталија Јовановић